|  |
| --- |
| Fujitsu Finland Oy:n lausuntoSuomalaisen tiedustelulainsäädännön suuntaviivoja-mietintö |
| Fujitsu Finland Oy:n lausunto puolustusministeriön Tiedonhankintalakityöryhmän mietinnöstä ”Suomalaisen tiedustelulainsäädännön suuntaviivoja” 14.1.2015. |
|  |
|  |

# Lausunnon taustaa

Fujitsu Finland Oy (jäljempänä “Fujitsu”) kiittää tilaisuudesta lausua Tiedonhankintalakityöryhmän mietinnöstä.

Työryhmä on käsitellyt ajankohtaista ja erisuuntaisia näkemyksiä herättävää asiaa turvallisuusviranomaisten tiedonhankintakysymysten parantamiseksi. Viime vuosien aikaiset tapahtumat huomioon ottaen on ilmeistä, että ehdotetut toimenpiteet, olivat ne minkä suuntaisia tahansa, herättävät runsasta keskustelua. Huolimatta niistä vaikeuksista, joita eri näkökulmien huomioiminen ja yhteensovittaminen voi aiheuttaa, on sanottujen näkökulmien huomioiminen turvattava myös mahdollisessa jatkovalmistelussa, tarvittaessa ottamalla esimerkiksi elinkeinoelämän riittävän laaja edustus mukaan jatkovalmistelutyöhön.

# Fujitsun lausunto

Fujitsu katsoo mietinnössä esitettyjen ehdotusten lainsäädännöllisten sekä perusoikeuksiin liittyvän näkökulman tulevan selkeästi esille liikenne- ja viestintäministeriön (LVM) edustajan esittämässä eriävässä mielipiteessä. Fujitsu yhtyy sanottuun mielipiteeseen kokonaisuudessaan.

Fujitsun huolenaiheena on sanotun eriävän mielipiteen kohdassa 4 sekä myös työ- ja elinkeinoministeriön (TEM) lausunnossa esille tuotu verkkovalvonnan yrityselämään kohdistuvien vaikutusten huomioon ottaminen. Tietoliikennetiedustelu vaikuttaa joka tapauksessa tietoverkko- ja laajemmin tiedonvälitystoimialalla tai tietointensiivisessä teollisuudessa toimivien yritysten toimintaan merkittävästi, ja tiedustelulla ja sitä koskevilla toimivaltuuksilla voi, kuten LVM ja TEM oikeutetusti huomauttavat, olla merkittäviä negatiivisia vaikutuksia toimialan kilpailukykyyn ja erityisesti toimialan tulevien investointien suuntautumiseen.

Suomi on vakaan yhteiskuntarakenteensa, yritysmyönteisen toimintaympäristönsä ja ennen kaikkea viestinnän ja yksityisyyden korkeatasoisen suojan johdosta houkutteleva sijaintivaltio sekä tietointensiiviselle teollisuudelle että sen mahdollistamalle rinnakkaiselle teollisuudelle. Verkkovalvontalainsäädännöllä voidaan antaa merkittävä viesti koko toimialalle.

Edellä mainituista syistä Fujitsu vastustaa Tiedonhankintalakityöryhmän ehdotusta lainsäädäntömuutoksiksi.

Fujitsu pitää erittäin tärkeänä, että mahdollisessa jatkovalmistelussa otetaan erityisen tarkasti huomioon mahdollisten ehdotusten vaikutukset, ei ainoastaan tietointensiivisen teollisuuden mutta koko elinkeinoelämän toimintamahdollisuuksiin ja -ympäristöön.

Henry Nieminen

Toimitusjohtaja

Fujitsu Finland Oy